Naomi Mataʻafa

Fiame Naomi Mataʻafa II (s. 29. huhtikuuta 1957) on samoalainen päällikkö ja poliitikko, joka on toiminut vuodesta 1991 saakka monissa eri ministerin tehtävissä. Vuosina 2016–2020 hän oli varapääministerinä, ja vuonna 2021 hänen vastaperustettu FAST-puolueensa voitti parlamenttivaalit.
Tausta ja yksityiselämä.
Naomi Mataʻafa syntyi vuonna 1957, ja hänen molemmat vanhempansa ovat olleet mukana politiikassa sekä toimineet päällikköinä: isä Mataʻafa Mulinuʻu II, joka toimi myös Samoan pääministerinä, sekä äiti La‘ulu Fetauimalemau Mataʻafa. Naomi Mataʻafa kävi peruskoulun Länsi-Samoalla, mutta lukion hän suoritti Wellingtonissa Uudessa-Seelannissa. Wellingtonin Victornian yliopistossa hän puolestaan opiskeli 1976–1979 politiikan tutkimusta.
Mata‘afan isä kuoli äkillisesti vuonna 1975, minkä johdosta hän peri isänsä Tama Aiga -tittelin ja nousi matai-päälliköksi ollessaan vain 20-vuotias. Mata‘afa oli isänsä kuollessa Uudessa-Seelannissa.
Mata‘afa on naimaton eikä hänellä ole omia lapsia. Poliittiset vastustajat ovat käyttäneet tätä lyömäaseena ja muun muassa kyseenalaistaneet Mata‘afan seksuaalisuuden. Mata‘afan mukaan hän ei ole koskaan nähnyt miesten joutuvan samanlaisen nimittelyn kohteeksi.
Aikaisempi poliittinen ura.
Useita ministerin tehtäviä.
Mata‘afan äiti toimi Lotofagan vaalipiirin edustajana vuodesta 1975 lähtien miehensä kuoltua. Äidin jäätyä eläkkeelle politiikasta Mata‘afa valittiin hänen seuraajakseen. Mataʻafa valittiin vuonna 1985 Samoan parlamenttiin. Vuonna 1991 ministeriksi. Hän toimi opetusministerinä 1991–2006. Hänen vastuullansa oli lisäksi vuosina 1991–1992 myös nuoriso, urheilu ja kulttuuri sekä vuosina 2001–2006 urheilu ja kulttuuri. Opetusministerinä Mataʻafan tavoitteena oli toteuttaa mahdollisimman monia Unescon Koulutus kaikille -tavoitteista. Hän edusti ministerinä Samoaa muun muassa Unescossa, Maailman ilmatieteen järjestössä ja Nuorten naisten kristillisessä yhdistyksessä sekä paikallisesti Samoan kansallisessa naisten valtuustossa ja Inailun naisten johtajuusverkostossa.
Mataʻafa pyysi vuoden 2006 vaalien jälkeen uutta ministerin tehtävää, ja hän saikin vastuulleen naisasiat sekä yhteisöllisen ja yhteiskunnallisen kehityksen. Hän johti samalla myös muun muassa julkisten palvelujen komissiota. Vuonna 2011 Mataʻafasta tuli Samoan oikeusministeri ja vuonna 2016 varapääministeri. Hän oli yksi HRPP-puolueen neljästä naisehdokkaasta, ja hänet lopulta valittiin ensimmäisenä naisena varapääministeriksi.
Uuden puolueen johtajaksi.
Samoan politiikka ajautui vuonna 2020 mullistukseen, kun useita HRPP-puolueen poliitikkoja erosi puolueesta ja perusti uuden FAST-puolueen. HRPP oli hallinnut Samoan puolukenttää lähes 40 vuoden ajan, ja sen johtaja Tuila’epa Sailele Malielegaoi oli toiminut pääministerinä yli 22 vuoden ajan. Mataʻafa oli yksi puoluetta vaihtaneista, ja hänet valittiin uuden puolueen johtajaksi. Samalla hän tietenkin menetti varapääministerin paikkansa.
Samoan vuoden 2021 parlamenttivaalit ajautuivat oikeudelliseksi taisteluksi. Sekä HRPP että FAST saivat 25 paikkaa 51:stä mahdollisesta. Samoan lain mukaan 10 prosenttia edustajista pitäisi olla naisia, mutta 5 naista 51:stä valitusta pyöristyi vain 9,8 prosenttiin. Vaalilautakunta antoi tämän perusteella yhden paikan naispoliitikolle, minkä seurauksena HRPP:n paikkamäärä nousi 26:een. Ainoa sitoutumaton edustaja Tuala Iosefo Ponifasio ilmoitti tukevansa FASTia, minkä seurauksena päädyttiin kuitenkin tasatilanteeseen. Samoan valtionpäämies Vaʻaletoa Sualauvi II ilmoitti toukokuussa uusista vaaleista. Samoan korkein oikeus päätti kuitenkin myöhemmin toukokuussa, että valtionpäämiehellä ei ole Samoan perustuslain mukaan tällaisia oikeuksia eikä vaalilautakunnalla ollut oikeutta lisätä yhtä naista parlamenttiin. Korkeimman oikeuden päätöksen mukaan FAST voitti vaalit, minkä seurauksena Mataʻafasta on nousemassa ensimmäisenä naisena Samoan pääministeriksi.
Pääministerinä.
Voitettuaan vaalit Mata‘afan edeltäjä, ja 22 vuotta vallassa ollut, Tuila’epa Sailele Malielegaoi kieltäytyi luopumasta vallasta ja linnoittautui parlamenttitaloon estääkseen Mata‘afaa vannomasta virkavalaansa. Tämän vuoksi uusi pääministeri vannoi virkavalansa parlamenttitalon ulkopuolella 23. heinäkuuta, minkä laillisuus herätti kysymyksiä. Pääministerin lisäksi Mata‘afa otti hoitaakseen myös ulkoministerin sekä ympäristö- ja luonnonvaraministerin salkut.
Syyskuussa 2021 Mata‘afan hallitus ilmoitti, että Samoa luopuu kesäajasta. Syyskuussa perustettiin myös erillinen pääministerin kansliapäällikön virka Mata‘afan aloitteesta.
Marraskuussa 2021 YK:n Samoan paikallisvirasto suositteli Samoaa laillistamaan abortin ja samaa sukupuolta olevien avioliiton. Oppositiojohtaja Malielegaoi väitti, että FAST olisi itse ottanut nämä asiat esille. Mata‘afa kiisti tämän ja sanoi, ettei näiden kummankaan laillistaminen ole juuri nyt hallituksen esityslistalla. Lisäksi Mata‘afa varoitti YK:n edustajia olemaan puuttumatta Samoan sisäisiin asioihin.
Erona edeltäjäänsä Mata‘afa on suhtautunut varauksella Kiinaan ja sen kasvaan vaikutusvaltaan Samoalla. Hän ilmoitti aikeistaan perua suunnitellun satamaprojektin Vaiusun lahdella. Sataman rakentaminen oli tarkoitus rahoittaa 100 miljoonan dollarin lainalla Kiinasta. Kiina on jo entuudestaan suurin lainan antaja ja satamaprojektin pelättiin vaikeuttavan suhteita Yhdysvaltoihin. Kun Kiinan ulkoministeri Wang Yi vieraili Samoalla toukokuussa 2022, Kiina ja Samoa allekirjoittivat kahdenvälisen sopimuksen maiden suhteiden kehittämisestä. Wangin ehdottamaan talous- ja turvallisuuspolitiikkaa käsittelevään sopimukseen Mata‘afa ei sen sijaan suostunut lähtemään mukaan, vaan sanoi sen sijaan haluavansa käsitellä asiaa ensin Tyynenmeren saarten foorumilla.
Hallituskriisi 2025.
Mata‘afan hallituksen maatalousministeri Laʻauli Leuatea Polataivaolle, joka oli myös FAST:n puheenjohtaja, luettiin syytteet kymmenestä rikoksesta tammikuussa 2025. Hän kieltäytyi eroamasta oma-aloitteisesti, minkä vuoksi Mata‘afa erotti hänet 10. tammikuuta. Tämän jälkeen Polataivao erotti Mata‘afan sekä varapääministeri Tuala Iosefo Ponifasion FAST:sta. Mata‘afa puolestaan erotti vastavetona 13 apulaisministeriä, jotka olivat tukeneet Polataivaota.
Hallituskriisi ajautui helmikuussa siihen pisteeseen, että parlamentti äänesti Mata‘afan luottamuksesta HRPP:n aloitteesta. Äänestyksen perusteella Mata‘afan todettiin nauttivan parlamentin luottamusta 25. helmikuuta.
Toukokuu lopussa Mata‘afa perusti uuden puolueen nimeltä Yhdistyvä Samoa, jonka kautta Mata‘afan ja hänen hallituksensa ministerien on tarkoitus osallistua elokuun 2025 ennenaikaisiin parlamenttivaaleihin FAST:n hajoamisen jälkeen.
Kunnianosoituksia.
BBC nosti Mata‘afan 100 inspiroivan naisen listalleen vuonna 2021.
Etelä-Tyynenmeren yliopisto myönsi Mata‘afalle kunniatohtorin arvon vuonna 2018.